2. ปัจจัยความเสี่ยง

คณะกรรมการ บริษัท ไทยวาโก้ จำกัด (มหาชน) ตระหนักถึงปัจจัยความเสี่ยงต่างๆ
ที่อาจส่งผลกระทบต่อเป้าหมายการดำเนินธุรกิจของบริษัทฯ
จึงได้มอบหมายให้คณะกรรมการบริหารความเสี่ยงทำหน้าที่กำกับดูแลการบริหารความเสี่ยงขององค์กรอย่างเป็นระบบ
มีประสิทธิภาพและประสิทธิผล ซึ่งคณะกรรมการบริหารความเสี่ยง
ได้กำหนดนโยบายการบริหารความเสี่ยง
มีการประเมินและวิเคราะห์ปัจจัยเสี่ยงที่มีผลกระทบต่อองค์กรทั้งปัจจัยภายนอกและปัจจัยภายใน
กำหนดแนวทางการบริหารความเสี่ยง และพิจารณาแผนจัดการความเสี่ยง
รวมทั้งติดตามผลการจัดการความเสี่ยงอย่างต่อเนื่อง
ตลอดจนมีการรายงานความคืบหน้าให้คณะกรรมการบริษัทรับทราบเป็นประจำทุกไตรมาส
ซึ่งปัจจัยความเสี่ยงที่อาจมีผลกระทบต่อการดำเนินงานของบริษัทฯ ดังนี้

2.1 โครงสร้างลูกค้ามีการพึ่งพาลูกค้าหรือผู้จัดจำหน่ายรายใหญ่น้อยราย

ในประเทศ

บริษัทฯ ประกอบธุรกิจผลิตสินค้าชุดชั้นในสตรี โดยมี บริษัท ไอ.ซี.ซี. อินเตอร์เนชั่นแนล จำกัด
(มหาชน) เป็นผู้จัดจำหน่ายภายในประเทศ มียอดสั่งซื้อสินค้าเกินกว่าร้อยละ 50
ของยอดขายของบริษัทฯ ซึ่งผู้จัดจำหน่ายรายนี้สามารถทำหน้าที่ได้อย่างมีประสิทธิผล
และมีความสัมพันธ์อันดีกับห้างสรรพสินค้า อีกทั้งมีสัมพันธภาพที่ดีกับบริษัทฯ ทำให้บริษัทฯ
มีความมั่นใจในความมั่นคงของลูกค้ารายนี้ ประกอบกับการจัดจำหน่ายสินค้าของบริษัทฯ
ถือได้ว่าเป็นรายได้หลักของผู้จัดจำหน่าย
ดังนั้นโอกาสที่จะเกิดการบอกเลิกสัญญาจึงน่าจะเกิดขึ้นได้ยาก

ต่างประเทศ

การจำหน่ายสินค้าไปยังต่างประเทศ บริษัทฯ ได้ดำเนินการผ่านบริษัทในกลุ่ม Wacoal
Corporation ที่มีอยู่ในประเทศญี่ปุ่น สหรัฐอเมริกา และอาเซียน เป็นหลัก บริษัทฯ
อาจจะมีความเสี่ยงจากการบอกเลิกสัญญาของกลุ่มผู้จัดจำหน่ายดังกล่าว
แต่เนื่องจากกลุ่มผู้จัดจำหน่ายรายนี้เป็นผู้ถือหุ้นรายใหญ่ของบริษัทฯ
ที่ประกอบธุรกิจผลิตสินค้าชุดชั้นในสตรีเช่นกันและมีเครือข่ายช่องทางการจัดจำหน่ายไปยังนานาประเทศ
ประกอบกับความสามารถในการผลิตสินค้าของบริษัทฯ
ที่มีประสิทธิภาพและสามารถแข่งขันได้ในตลาดต่างประเทศ ฉะนั้นการจัดจำหน่ายสินค้าผ่านกลุ่ม
Wacoal Corporation จึงนับเป็นการเสริมสร้างประโยชน์ทางธุรกิจให้กับทั้ง 2 ฝ่าย

2.2 การใช้เครื่องหมายการค้ารับอนุญาต

บริษัทฯ ประกอบการผลิตสินค้าภายใต้เครื่องหมายการค้ารับอนุญาตจาก Wacoal Corporation
เป็นหลัก ถึงกว่าร้อยละ 80 ของยอดขายทั้งหมด
การทำสัญญาใช้เครื่องหมายการค้าดังกล่าวมีกำหนดระยะเวลาคราวละ 5 ปี หากบริษัทฯ
สูญเสียสิทธิในการใช้เครื่องหมายการค้าดังกล่าวอาจส่งผลกระทบต่อรายได้ของบริษัทฯ ในระยะยาว
อย่างไรก็ตามจากการที่ Wacoal Corporation ถือหุ้นของบริษัทฯ ร้อยละ 33.61
ของหุ้นที่ออกและชำระแล้ว การมีความสัมพันธ์อันดีระหว่างกัน
ความสามารถในการครองส่วนแบ่งทางการตลาดของบริษัทฯ ประกอบกับการที่บริษัทฯ
มีผลการดำเนินงานที่ดี
ดังนั้นแนวโน้มการบอกเลิกสัญญาหรือโอกาสที่จะไม่ได้รับการต่ออายุสัญญาจึงไม่น่าจะเกิดขึ้น

2.3 การแข่งขัน

สินค้าชุดชั้นในสตรีมีการแข่งขันสูงในตลาดระดับกลางและระดับล่าง โดยใช้กลยุทธ์ทางด้านราคา
รูปแบบสินค้าที่ดึงดูดใจวัยรุ่น และการส่งเสริมการขาย
ประกอบกับประเทศไทยเข้าร่วมจัดตั้งเขตการค้าเสรีทั้งแบบทวิภาคีหรือแบบพหุภาคี เช่น
การเข้ารวมกลุ่มประชาคมเศรษฐกิจอาเซียน (AEC) ที่กำลังจะเกิดขึ้นอย่างเต็มรูปแบบภายในปี
2558 ส่งผลให้มีการเปิดเสรีการค้าสินค้า บริการ การลงทุน เงินทุน และแรงงานฝีมือ
โดยเฉพาะสินค้าชุดชั้นในจากประเทศจีนซึ่งนำเข้ามาในตลาดล่างและมีต้นทุนราคาสินค้าที่ต่ำกว่า
ก่อให้เกิดการแข่งขันที่รุนแรงมากยิ่งขึ้นทั้งตลาดในประเทศและต่างประเทศ

อย่างไรก็ตามบริษัทฯ
ในฐานะผู้ผลิตเสื้อผ้าสำเร็จรูปได้มีการเตรียมความพร้อมในการรับมือกับสถานการณ์ดังกล่าวแล้ว
อาทิเช่น การคิดค้นและพัฒนานวัตกรรมทางด้านวัตถุดิบและสินค้าอย่างต่อเนื่อง
การยกระดับคุณภาพในการให้บริการแก่ลูกค้า
การร่วมลงทุนเพื่อสร้างโครงข่ายอุตสาหกรรมอย่างครบวงจร การพัฒนาและเสริมสร้างทักษะ
ความรู้ ความสามารถของบุคลากรในองค์กร รวมทั้งประโยชน์จากภาษีนำเข้าวัตถุดิบ ผ้า ลูกไม้
จากประเทศในแถบอาเซียนในราคาต้นทุนที่ต่ำลง

2.4 ความเสี่ยงจากพฤติกรรมของผู้บริโภคที่เปลี่ยนแปลง

ปัจจุบันผู้บริโภคลดความสำคัญของ Brand Loyalty ลง และหันมาให้ความสำคัญกับ Product
Value มากขึ้น บริษัทฯ ให้ความสำคัญกับความพึงพอใจของลูกค้าเป็นอันดับแรก
โดยมุ่งสร้างนวัตกรรมใหม่ๆ
ควบคู่ไปกับการศึกษาวิจัยทั้งเชิงปริมาณและเชิงคุณภาพเกี่ยวกับพฤติกรรมและความต้องการของผู้บริโภคอยู่สม่ำเสมอ
เพื่อตอบสนองความพึงพอใจและให้เข้ากับ Lifestyle ของลูกค้ามากยิ่งขึ้น ฉะนั้นสินค้าของบริษัทฯ
จึงมีการพัฒนาอย่างต่อเนื่องเพื่อให้เข้ากับพฤติกรรมของผู้บริโภคที่เปลี่ยนแปลงตลอดเวลา

2.5 ความเสี่ยงจากอัตราแลกเปลี่ยน

บริษัทฯ มีการนำเข้าวัตถุดิบและส่งออกสินค้าเป็นเงินตราต่างประเทศ
จึงมีความเสี่ยงจากความผันผวนของอัตราแลกเปลี่ยน อย่างไรก็ตามเนื่องจากบริษัทฯ
มีทั้งรายจ่ายและรายรับที่เป็นสกุลเงินตราต่างประเทศ ทำให้บริษัทฯ
สามารถลดความเสี่ยงจากการเปลี่ยนแปลงของอัตราแลกเปลี่ยนได้ระดับหนึ่ง
โดยจัดโครงสร้างการชำระเงินให้มีสัดส่วนสมดุลกับรายได้ (Natural Hedge) นอกจากนี้บริษัทฯ
ยังมีการใช้เครื่องมือทางการเงินเพื่อป้องกันความเสี่ยงโดยการทำสัญญาซื้อขายเงินตราต่างประเทศล่วงหน้า
(Forward) และติดตามข้อมูลข่าวสารสถานการณ์ค่าเงินอย่างใกล้ชิดเพื่อลดความเสี่ยงดังกล่าว

2.6 ความเสี่ยงจากภัยธรรมชาติ

บริษัทฯ ได้จัดทำแผนป้องกันและลดความเสี่ยงจากภัยน้ำท่วม อัคคีภัย และแผ่นดินไหว
ด้านอัคคีภัยมีแผนการฝึกอบรมและรณรงค์ป้องกัน ฝึกซ้อมการระงับและอพยพหนีไฟ
ติดตั้งระบบแจ้งและระบบดับเพลิงอัตโนมัติ ตรวจสอบและปรับปรุงอุปกรณ์ป้องกันให้อยู่ในสภาพใช้งาน
รวมทั้งจัดทำแผนการโยกย้ายพนักงานและสถานที่ปฏิบัติงานชั่วคราวเมื่อเกิดเหตุอัคคีภัย
เพื่อให้การปฏิบัติงานเป็นไปได้อย่างต่อเนื่อง ทั้งนี้บริษัทฯ
ยังมีการป้องกันความเสียหายที่อาจเกิดขึ้นโดยการทำประกันวินาศภัยทรัพย์สินของบริษัทฯ
เพื่อลดและกระจายความเสี่ยง สำหรับด้านอุทกภัยมีการแต่งตั้งคณะทำงานดำเนินมาตรการป้องกัน
ดูแล และแก้ไขสถานการณ์น้ำท่วม จัดทำแผนก่อนเกิดเหตุ ขณะเกิดเหตุ และหลังเกิดเหตุ
การติดตามข่าวสารของทางราชการ การปฏิรูปพื้นฟูสถานที่
เพื่อให้การปฏิบัติงานสามารถดำเนินไปได้โดยเร็ว

2.7 ความเสี่ยงด้านอื่น

บริษัทฯ ได้ตระหนักถึงสภาพแวดล้อมทางเศรษฐกิจทั้งในและต่างประเทศที่มีการเปลี่ยนแปลงอยู่ตลอด
เวลา ทำให้ต้องมีการเตรียมพร้อมในการกำหนดกลยุทธ์ และแผนรองรับเมื่อปัจจัยต่างๆ
ที่เปลี่ยนแปลงส่งผลกระทบกับการประกอบการของบริษัทฯ